日食
作者：舒岳祥
朝代：宋

paragraphs: 十月初吉日，四野聞驚呼。
停杯出門看，日食將無餘。
有如黑漆盤，來掩白玉盂。
自午而及申，磨盪未還初。
父老涕泗語，便恐天眼枯。
前年六月吉，晝日如煤塗。
衆星爭光怪，淡月懸天衢。
已謂畢生世，不復覩赤烏。
須臾還舊觀，田野頓昭蘇。
今胡久淪厄，翳昧不可祛。
前時縉紳謂，占度不屬吳。
分野受其咎，天道安可誣。
以日諉敵國，不君良可吁。
茲辰爲誰食，無路攄臣愚。
太陽萬萬古，少待收桑榆。